ଭୁବନେଶ୍ୱର(୨୦/୦୭): ଚଳିତ ବର୍ଷ ଓଡିଶାରେ ସ୍ୱାଭାବିକ ରହିବ ମୌସୁମୀ ବର୍ଷା । ଭାରତୀୟ ପାଣିପାଗ ବିଭାଗର ଏହି ଆକଳନ ଏବେ ଓଡିଶା ପାଇଁ ଭୁଲ ପ୍ରମାଣିତ ହେବା ଭଳି ଲାଗୁଛି । ଜୁନ ଯାଇ ଜୁଲାଇ ମାସର ଅଧାରୁ ଅଧିକ ହେଲାଣି ମାତ୍ର ବର୍ଷାର ଦେଖା ନାହିଁ । ରାଜ୍ୟର ୧୯ ଜିଲ୍ଲାରେ ବର୍ଷାର ଅଭାବ ଚାଷୀ ମୁଣ୍ଡରେ ଚଡକ ପକାଇ ଥିବାବେଳେ ଆଗକୁ ସ୍ଥିତି କଣ ହେବ ସେନେଇ ଚିନ୍ତା ବଢ଼ିଲାଣି । ଜୁନ ୧ରୁ ଏବେସୁଦ୍ଧା ଓଡ଼ିଶାରେ ୩୦୦.୯ ମିମି ବର୍ଷା ଅନୁଭୂତ ହୋଇଛି ।
ଠକିଦେଲା ମୌସୁମୀଃ ଯାହା ସ୍ୱାଭାବିକ ବର୍ଷା ୪୧୬.୭ ମିମି ଠାରୁ ୨୮% କମ ରହିଛି । ମୋଟ ୧୯ ଜିଲ୍ଲା ରାୟଗଡା, ଗଞ୍ଜାମ, ଗଜପତି,କଳାହାଣ୍ଡି, ବଲାଙ୍ଗୀର, ବୌଦ୍ଧ, ସୋନପୁର, କନ୍ଧମାଳ, ନୟାଗଡ଼, ଯାଜପୁର, ବାଲେଶ୍ୱର, ସମ୍ବଲପୁର, ଅନୁଗୁଳ, ଦେବଗଡ, ସୁନ୍ଦରଗଡ, ଝାରସୁଗୁଡା, ବରଗଡ, ମୟୁରଭଞ୍ଜ ଏବଂ କେନ୍ଦୁଝର ଠାରେ ନିଅଣ୍ଟିଆ ବର୍ଷା ଅନୁଭୂତ ହେଇଛି । ଯାହା ସ୍ୱାଭାବିକ ବର୍ଷା ଠାରୁ ୨୦ ରୁ ୫୯% ଯାଏଁ କମ ରହିଛି । ଭଦ୍ରକ ଜିଲ୍ଲାରେ ୧୪୯ ମିମି ଅର୍ଥାତ୍ ଅତ୍ୟନ୍ତ ନିଅଣ୍ଟିଆ ବର୍ଷା ଅନୁଭୂତ ହେଇଛି, ଯାହା ସ୍ୱାଭାବିକ ବର୍ଷା ଠାରୁ ୬୦% କମ ରହିଛି । କେବଳ କୋରାପୁଟରେ ସର୍ବାଧିକ ୪୨୨.୨ ମିମି ବର୍ଷା ହୋଇଛି, ଯାହା ସ୍ୱାଭାବିକ ବର୍ଷା ସହ ସମାନ ରହିଥିବା ପାଣିପାଗ କେନ୍ଦ୍ର ପକ୍ଷରୁ ପ୍ରକାଶ ପାଇଛି।
ଠକିଦେଲା ମୌସୁମୀଃ ରାଜ୍ୟର ମୋଟ ୬ ଜିଲ୍ଳାରେ ୪୦%ରୁ ମଧ୍ୟ କମ୍ ବର୍ଷା ହୋଇଛି । ଉକ୍ତ ଜିଲ୍ଲାଗୁଡ଼ିକ ମଧ୍ୟରେ ଭଦ୍ରକରେ ସବୁଠୁ କମ୍ ୬୦%, ଦ୍ୱିତୀୟରେ ଯାଜପୁର ୫୩%, କେନ୍ଦୁଝର ଏବଂ ବଲାଙ୍ଗୀରରେ ୪୪%, ଗଜପତିରେ ୪୧% କମ ବର୍ଷା ହୋଇଥିବାବେଳେ ସମ୍ବଲପୁରରେ ମଧ୍ୟ ୪୦%ରୁ କମ୍ ବର୍ଷିଥିବା ପାଣିପାଗ କେନ୍ଦ୍ର ପକ୍ଷରୁ ପ୍ରକାଶ ପାଇଛି । ଏହି ମଧ୍ୟରେ ଉତ୍ତର ଆନ୍ଧ୍ର ଉପକୂଳରେ ସମୁଦ୍ରର ୧.୫ କିଲୋମିଟର ଉପରେ ଏକ ଘୂର୍ଣ୍ଣିବଳୟ ରହିଛି । ଯାହାଫଳରେ ଓଡ଼ିଶାରେ ଦକ୍ଷିଣ ପଶ୍ଚିମ ମୌସୁମୀ ପ୍ରଭାବ ରହିଛି, ଆକଶରେ ମେଘର ବାଦଲ ରହୁଛି କିନ୍ତୁ ବର୍ଷା ହେଉନଥିବା ନଜରକୁ ଆସୁଛି । ଆସନ୍ତା ୨୪ ତାରିଖରୁ ଶ୍ରାବଣ ମାସ ଆରମ୍ଭ ହେଉଛି । ଅଶାଢ଼ ମାସ ସରିବାକୁ ବସିଥିବାବେଳେ ଓଡ଼ିଶାରେ ନିଅଣ୍ଟିଆ ବର୍ଷା ଚାଷ କାର୍ଯ୍ୟ ପ୍ରଭାବିତ କରିବ ବୋଲି ଆଶଙ୍କା ପ୍ରକାଶ ପାଇଛି । ସେପଟେ ୨୩ ତାରିଖ ବେଳକୁ ଉତ୍ତରପଶ୍ଚିମ ବଙ୍ଗୋପସାଗରରେ ଆଉ ଏକ ଲଘୁଚାପ ସୃଷ୍ଟି ହେବାର ସମ୍ଭାବନା ରହିଛି । ଏହାର ପ୍ରଭାବରେ ସାମାନ୍ୟରୁ ମଧ୍ୟମ ଧରଣର ବର୍ଷା ସହ ଉତ୍ତର ଆଭ୍ୟନ୍ତରୀଣ ଓଡ଼ିଶା ଏବଂ ଦକ୍ଷିଣ ଆଭ୍ୟନ୍ତରୀଣ ଓଡ଼ିଶାର କିଛି ସ୍ଥାନରେ ବର୍ଷା ସମ୍ଭାବନା ରହିଥିବା ପାଣିପାଗ କେନ୍ଦ୍ର ପକ୍ଷରୁ ପ୍ରକାଶ ପାଇଛି ।
ସୂଚନା ମୂତାବକ, ଆସନ୍ତା ୫ ଦିନ ରାଜ୍ୟରେ ଲଗାଣ ବର୍ଷା ସମ୍ଭାବନା ରହିଛି । ଦୈନିକ ପ୍ରାୟ ୨୦ ଜିଲ୍ଲାକୁ ବଜ୍ରପାତ ସହ ବର୍ଷା ସମ୍ଭାବନା ଥିବାବେଳେ ୫ରୁ ୬ ଜିଲ୍ଲାରେ ପ୍ରବଳରୁ ଅତିପ୍ରବଳ ବର୍ଷା ସମ୍ଭାବନା ରହିଛି । ମଙ୍ଗଳବାର ରାଜ୍ୟର ୯ ଜିଲ୍ଲା ମାଲକାନାଗିରି, କୋରାପୁଟ, ନବରଙ୍ଗପୁର, କଳାହାଣ୍ଡି, କନ୍ଧମାଳ, କେନ୍ଦୁଝର, ମୟୁରଭଞ୍ଜ, ବାଲେଶ୍ୱର, ଯାଜପୁରକୁ ପ୍ରବଳରୁ ଅତିପ୍ରବଳ ବଷା ସମ୍ଭାବନା ରହିଛି । ଉକ୍ତ ଜିଲ୍ଲାଗୁଡ଼ିକ ସମେତ ବାକି ୧୦ ଜିଲ୍ଲା କେନ୍ଦ୍ରାପଡ଼ା, କଟକ, ଜଗତସିଂହପୁର, ପୁରୀ, ଖୋର୍ଦ୍ଧା, ନୟାଗଡ଼, ଗଞ୍ଜାମ, ଗଜପତି, ଢ଼େଙ୍କାନାଳ ଓ ରାୟଗଡ଼ାକୁ ବଜ୍ରପାତ ସହ ବର୍ଷା ସମ୍ଭାବନା ରହିଛି । ଏନଇ ପାଣିପାଗ କେନ୍ଦ୍ର ପକ୍ଷରୁ ୟେଲୋ ୱାର୍ଣ୍ଣିଂ ଜାରି ହୋଇଛି । ଏବେ ସାଧାରଣତଃ ଆକାଶ ମେଘାଚ୍ଛନ୍ନ ରହିବା ସହ ପାଗ କୋହଲା ରହିବ । ୨୩ ବେଳକୁ ସୃଷ୍ଟି ହେବାକୁ ଥିବା ଲଗୁଚାପ ରାଜ୍ୟରେ ବର୍ଷାର ପରିମାଣ ବଢ଼ାିବ ବୋଲି ପାଣିପାଗ ବିଶେଷଜ୍ଞମାନେ ପୂର୍ବାନୁମାନ କରିଛନ୍ତି ।
ସୂଚନାଥାଉ କି, ଗତ ୨୪ ଘଣ୍ଟାରେ ମଧ୍ୟ ରାଜ୍ୟରେ ମୌସୁମୀ ଜନିତ ବର୍ଷା ପରିମାଣ ନୈରାଶଜନକ ରହିଛି । ମାତ୍ର ୫.୩ ମିମି ବର୍ଷା ରେକର୍ଡ ହୋଇଥିବାବେଳେ ବର୍ଷାରୁତୁରେ ବର୍ଷାର ଅଭାବ ଫଳରେ ଚାଷୀ ମୁଣ୍ଡରେ ହାତ ଦେଇ ବସିଛି। ସେପଟେ କେନାଲରେ ପାଣି ନ ଆସିବାରୁ ଚିନ୍ତା ଦ୍ୱିଗୁଣିତ ହୋଇଛି । ବିଶେଷ କରି ଭଦ୍ରକ ଜିଲ୍ଲାର ୯୫% ଜମିରେ ଧାନ ଚାଷ କରାଯାଏ । ମାତ୍ର ବର୍ତ୍ତମାନ ପରିସ୍ଥିତି ଏଭଳି ଯେ, ଚାଷ ଜମିରେ ଚାଷୀ ଧାନ ତଳି ପକାଇପାରୁ ନାହିଁ । ଆଉ ଯେଉଁ କିଛି ଜମିରେ ଧାନ ବୁଣା ଯାଇଛି ସେଠି ମଧ୍ୟ ଜମି ଫାଟି ଆଁ କଲାଣି । କିଛି ସ୍ଥାନରେ ରୁଆ ହୋଇଥିବା ଜମିରେ ଗୋରୁଗାଇ ଚରୁଥିବାବେଳେ ଅନ୍ୟ କିଛି ଜମିରେ ପମ୍ପ ଲଗାଯାଇ ପାଣି ମଡାଯାଉଛି । ଖାଲି ଭଦ୍ରକ ନୁହେଁ ଅଧିକାଂଶ ଜିଲ୍ଲାରେ ବର୍ତ୍ତମାନ ଏହି ପରିସ୍ଥିତି ଉପୁଜିଥିବା ନଜରକୁ ଆସିଛି ।
About Odisha News24 : 'Odisha News24' is a digital media initiative of 'PRERANA', under its news media segment 'Odisha News24'. Operating since 2016, the platform creates and curates news, features and current affairs in the form of Text and Videos.
